---
name: Vlasy Bereniky (Coma Berenices)
created_by: 8mag
created_date: 2020-09-23 20:52:37.906647
updated_by: 8mag
updated_date: 2020-09-23 20:52:37.906662
---
![<]($IMG_DIR/cons/Com.png)
Nevýrazné súhvezdie severnej oblohy pokrývajúce na hviezdy chudobnú oblasť medzi Levom a Pastierom. Do súhvezdia sa premieta severný pól Galaxie – smer osi rotácie našej Galaxie, ktorý leží na oblohe neďaleko hviezdy β Comae Berenices a preto sa týmto smerom pozeráme kolmo na rovinu Galaxie. Mliečna cesta je ďaleko, preto môžeme očakávať, že uvidíme veľké množstvo vzdialených galaxií. Navyše v juhozápadnej časti súhvezdia sa rozkladá takmer „neprehliadnutelná“ kopa galaxií Coma-Virgo, ktorá je srdcom lokálnej superkopy a našim galaktickým susedstvom. Jej súčasťou je i tzv. kopa galaxií Coma, ktorá združuje cez 1 000 galaxií vzdialených 300 až 400 miliónov svetelných rokov. Niekoľko jej najjasnejších členov môžeme dobre pozorovať už 200 mm ďalekohľadom.

Pre voľné oko je zaujímavou rozptýlená hviezdokopa okolo stálice γ Comae Berenices – Melotte 111, ktorá obsahuje zbierku niekoľkých hviezd piatej a šiestej magnitúdy rozptýlených na ploche piatich stupňov, čím sa stáva ideálnym objektom hlavne pre triéder. Hviezdokopa leží iba 260 svetelných rokov ďaleko a po skupine z Veľkého voza a Hyádach je tak našou treťou najbližšou otvorenou hviezdokopou. Spolu obsahuje 38 členov do 9,3 magnitúdy na ploche dvanástich stupňov, z ktorých najjasnejšími sú stálice 12, 13, 14, 16, 17, 21 a 34 Comae Berenices. Melotte 111 je stará 500 miliónov rokov a nie je zahrnutá v Messierovom katalógu ani v NGC.

