---
name: Panna (Virgo)
created_by: 8mag
created_date: 2020-09-23 20:52:37.798212
updated_by: 8mag
updated_date: 2020-09-23 20:52:37.798228
---
Rozsiahle rovníkové  súhvezdie zvieratníka, v ktorom leží priesečník ekliptiky s rovníkom a ktorým prechádza Slnko od 16. septembra do 30. októbra, teda v čase jesennej rovnodennosti, v okamžiku, kedy končí leto a nastáva jeseň. Na ekliptike je umiestnené medzi Levom a Váhami. Pannu nájdeme ľahko pomocou predĺženej spojnice pravého horného a ľavého dolného kolesa Veľkého voza, aj keď iba štyri jej hviezdy sú jasnejšie ako 3. magnitúda. Súhvezdie má na oblohe tvar písmena Y, so Spikou na jeho spodnom okraji alebo hviezdou γ Virginis na dne akejsi misky, ktorú tvoria hviezdy Porrima, Vindemiatrix, β, δ, η Virginis a Denebola z Leva. Na večernej oblohe súhvezdie najlepšie uvidíme od marca do augusta. O polnoci vrcholí v prvej dekáde apríla asi 40 stupňov nad južným obzorom. Obsahuje 95 hviezd zdanlivej jasnosti do 6m. Je najrozsiahlejším súhvezdím zvieratníka a po Hydre druhým najväčším, na oblohe zaberá 0,393 sr.

![<]($IMG_DIR/cons/Vir.png)
Súhvezdie nie je zaujímavé len z historického hľadiska, ale predovšetkým z toho astronomického. Pretože Panna leží veľmi ďaleko od hustých mračien Mliečnej cesty, nájdeme v nej predovšetkým ďaleké galaxie, lepšie povedané, veľké množstvo vzdialených galaxií. Vysvetlenie je jednoduché, pohľadom medzi hviezdy Vindemiatrix a Denebola, na rozhranie súhvezdí Panny a Vlasov Bereniky, leží srdce obrovskej superkopy galaxií, označovanej často ako kopa galaxií Coma-Virgo. Bohaté výbežky a pásy galaxií siahajú na oblohe až k Centaurovi a na juhovýchod ku chvostu Hydry, ako aj na severozápad k Poľovným psom a Veľkej Medvedici. Presná poloha stredu tejto superkopy, na ktorej okraji leží i naša Miestna skupina, sa nachádza vo vzdialenosti asi 65 miliónov svetelných rokov smerom k dvom obrovským eliptickým galaxiám M84 a M86. Jadro je veľmi husté, v jej centrálnej časti o priemere asi 5 miliónov svetelných rokov (na oblohe  12˚ x 10˚) môžeme napočítať okolo 3 000 galaxií. A to sú vlastne len tí najväčší a najjasnejší členovia, obrovské eliptické galaxie alebo špirály podobné tej našej Galaxii alebo Veľkej hmlovine v Androméde, pretože trpasličie eliptické a rôzne nepravidelné galaxie sa nemusia zachytiť ani na fotografiách z tých najväčších ďalekohľadov.

![<]($IMG_DIR/cons/Vir_1.jpg)
Panna nám teda do pozorovacieho programu prináša širokú ponuku galaxií, objektov veľmi málo jasných a vzdialených, na ktoré budeme potrebovať najlepšie nejaký 250 mm a väčší ďalekohľad. Niektoré z nich sú však pomerne jasné, veď hneď jedenásť z nich uviazlo v známom katalógu Charlesa Messiera. Tak ako táto superkopa, či len malá skupina galaxií akou je naša Miestna skupina, je vlastne v hlbokom tmavom vesmíre skôr pravidlom ako výnimkou. Samotná kopa Coma-Virgo je pravdepodobne centrom väčšieho zhluku galakticých kôp, ktoré prekonávajú všetky naše predstavy. Ak sa pozrieme na opačnú stranu oblohy od súhvezdí Panny a Vlasov Bereniky, napríklad smerom k Veľrybe, Eridanu alebo Peci, môžeme vo veľkom ďalekohľade zhliadnuť aj ďalšie, oveľa vzdialenejšie superkopy galaxií, alebo lepšie povedané iba ich najjasnejších členov. Známe sú i kopy galaxií v Herkulovi alebo v Severnej korune.

