---
name: Cigara
rating: 10
references: 
created_by: 8mag
created_date: 2020-09-23 20:52:28.859961
updated_by: 8mag
updated_date: 2020-09-23 20:52:28.859984
---
![<]($IMG_DIR/dso/M082.jpg)
Nepravidelná pekuliárna galaxia ani nie pol oblúkového stupňa od M81. Obidve galaxie sa pravdepodobne v minulosti vzájomne stretli, preto sa predpokladá jej nepravideľný tvar a značná aktivita. Jej štruktúra bola prerušená gravitáciou M81. Z jej jadra vytryskujú prúdy plynov rýchlosťou asi 1 000 km/s, čo sa však dá zistiť iba špeciálnymi prístrojmi. Je veľmi známou rádiovou galaxiou a prvou, u ktorej bolo zistené intenzívne magnetické pole. Je vzdialená 12 miliónov svetelných rokov. Aj keď je oproti M81 slabšia (8,4mag) a hľadá sa o niečo ťažšie, v ďalekohľade odkryje viacej detailov. Tak teda po poriadku: na trochu tmavšej oblohe ju môžeme skúsiť nájsť už malým triédrom ako tenký pásik svetla. V ďalekohľade s priemerom objektívu okolo 120 mm ju uvidíme ako šedú plôšku svetla, ktorá sa zdá byť škvrnitá. Všimnite si hviezdu 10. magnitúdy v tesnej blízkosti galaxie.

200/250 – 100x: M82 má jasné, škvrnité, nepravidelne predĺžené 9´x 2´halo. Tmavá prachová medzera kolmá na hlavnú os galaxie pretína halo do dvoch takmer rovnakých častí. Východná časť je škvrnitejšia, ale bledne oveľa rýchlejšie smerom von z galaxie, pozdĺž hlavnej osi. Aj východná aj západná časť sú poznačené tmavými miestami.

