---
name: Orol (Aquila)
created_by: 8mag
created_date: 2020-09-23 20:52:37.916780
updated_by: 8mag
updated_date: 2020-09-23 20:52:37.916795
---
![<]($IMG_DIR/cons/Aql.png)
Výrazné súhvezdie rozkladajúce sa na nebeskom rovníku, v oblasti Mliečnej cesty rozdelenej na dve časti Veľkou trhlinou, ležiace na oblohe južne pod Labuťou, Šípom a Líškou. Mliečna cesta tiahnuca sa severnou a západnou časťou súhvezdia je v tejto oblasti bohatá na hviezdy, na niektorých miestach prekrytých tmavými mrakmi plynu a prachu, a počas letných nocí sa stáva obľúbenou prechádzkou pozorovateľov s triédrami. Najjasnejšie svieti modrobiela hviezda Altair, ktorá zároveň s hviezdami Vega zo súhvezdia Lýry a Denebom z Labute vytvára Letný orientačný trojuholník. Súhvezdie neobsahuje žiadne výrazné deep-sky objekty, nachádza sa tu však množstvo slabších a menších planetárok a tmavých hmlovín, z ktorých je najznámejšie tzv. Tmavé miesto v Orlovi. Tento mimoriadne tmavý prachový oblak nájdete jeden a pol stupňa od gamy Aquilae, pričom jeho severná časť býva v atlasoch označovaná ako Barnard 143, južnú časť predstavuje Barnard 142. V triédroch sa objavujú ako bezhviezdna oblasť v tvare písmena „E“ skutočne zanechávajúca silný dojem nepriehľadnej látky umiestnenej medzi pozorovateľov a ďalekými hviezdami.

Mliečna cesta v Orlovi vizuálne zanecháva pocit, že je popretkávaná plynovými a prachovými mrakmi Veľkej trhliny, nie na každom mieste je rovnako jasná, obsahuje hviezdne mraky, nápadné škvrnky náhodných blízkych slabých hviezd a tmavé hmloviny, ktoré sa do nej zarezávajú a formujú tak jej tvar. Prvé mierne zjasnenie sa nachádza v hlavnom prúde východne od hviezdy 23 Aql, zhruba na mieste, kde Mliečna cesta pretína úroveň nebeského rovníka. Západne od Altaira sa zase ukazuje jasný podlhovastý pás zabiehajúci až do súhvezdia Šípu. V asi 2/3 vzdialenosti od vrchu má v sebe ďalšie zjasnenie a jedno kruhové (ale menej nápadné) západne od hviezdy mu Aql.

![<]($IMG_DIR/cons/Aql_1.jpg)
Keď sa počas letných nocí vyberiete na prechádzku s triédrami po Mliečnej ceste, možno vás prekvapí, že v rozsiahlom a inak výraznom súhvezdí Orla, nenájdete prakticky žiadne zaujímavé otvorené hviezdokopy. Túto časť oblohy totiž tvorí oblasť medzi ramenom Orióna a Strelca, sú tu preto len veľmi blízke, či naopak veľmi vzdialené a o to slabšie hviezdy, ktoré ale spoľahlivo zakrývajú temné mraky Veľkej trhliny, komplexu prachu v našom ramene rozmiestneného pozdĺž galaktického rovníka. Najužší a s ostrými hranicami je v Labuti, naopak najširší je medzi Orlom a Hadonosom, navyše mierne uhýba smerom na západ. Na tomto mieste je k nám totiž oveľa bližšie - len 1 500 svetelných rokov, zatiaľ čo v Labuti sa vzďaluje až na tisícky svetelných rokov. Pretože je reťaz tmavých hmlovín mierne sklonená voči rovine našej Galaxie, Mliečna cesta je v Orlovi jasnejšia na juhovýchode od Veľkej trhliny, zatiaľ čo v Labuti na severozápade.

