---
name: Centaurus A
rating: 10
references: 
created_by: 8mag
created_date: 2020-09-23 20:52:24.573280
updated_by: 8mag
updated_date: 2020-09-23 20:52:24.573305
---
![<]($IMG_DIR/dso/NGC5128.jpg)
Pozoruhodný objekt 5 stupňov severne od Omega Centauri. Jedná sa o veľkú eliptickú až nepravidelne sformovanú galaxiu s celkovom jasnosťou 6,7mag, ktorá pravdepodobne vznikla zrážkou obrej eliptickej a menšej špirálovej galaxie. Obsahuje trikrát viac hviezd ako naša Galaxie. Je najväčšou a najjasnejšou galaxiou skupiny galaxií, ktorá sa rozširuje zo severnej časti Centaura do východnej časti Hydry, až na juh Panny. Prvý, kto sa o tejto galaxii v podobe hmlistej eliptickej škvrny rozdelenej na dve časti tmavým pásom zmieňuje je J. Herschel. V roku 1948 bola stotožnená s mohutným rádiovým zdrojom Centaurus A. V porovnaní s našou Galaxiou vyžaruje 1 000 krát viac energie v rádiovom obore elektromagnetického spektra. Na nebi nájdeme už len dva ešte silnejšie rádiové zdroje. Vnútri NGC 5128 sa pravdepodobne nachádza veľká čierna diera. Táto aktívna galaxia je od nás vzdialená 20 miliónov svetelných rokov.

Podľa niektorých pozorovateľov môžete galaxiu pri svojej celkovej jasnosti 6,7 mag uvidieť na veľmi tmavej oblohe i voľným okom! Musíte si ale vybrať bezmesačnú noc a pozorovať objekt v zenite. Určite tiež pomôže, ak sa dostanete vyššie nad prízemný opar. Tmavý pás prachových častíc tiahnuci sa uprostred, najširší a najnápadnejší zo všetkých galaxií, sa vám letmo mihne už v triédri 10×50. V strede je tenší a smerom k okrajom sa rozširuje. Samotná galaxia je položená severne od jednej hviezdy asi ôsmej veľkosti. V ďalekohľade je plná detailov: zazrieme jasné kruhové halo, ktoré je zjavne väčšie a jasnejšie južne od tmavého pásu. Ten je širší na oboch svojich koncoch, smerom do stredu sa trochu zužuje. Jedna hviezda je ponorená v páse blízko centra a ďalsia sa nachádza na jej západnom rozhraní.

V 300 mm ďalekohľade pri 180x zväčšení sa galaxia objavuje veľmi jasná s veľkou, nápadnou tmavou líniou tiahnucou sa centrom SZ-JV. Juhozápadná časť galaxie je väčšia a viac nápadná a obsahuje jasnú hviezdu. Jasná hviezda sa tiež nachádza vnútri tmavej línie (západne od centra) a dve veľmi slabé na jej severozápadnom a juhozápadnom rozhraní. Nejaká hmla je
 zrejmá v strede tmavej línie, dotýkajúca sa jasnej hviezdy umiestnenej v nej.



