---
name: 
rating: 10
references: 
created_by: 8mag
created_date: 2020-09-23 20:52:27.187563
updated_by: 8mag
updated_date: 2020-09-23 20:52:27.187595
---
![<]($IMG_DIR/dso/NGC6752.jpg)
Pekná, jasná a rozlohou po omege Centauri a 47 Tucanae tretia najväčšia guľová hviezdokopa na oblohe. Za všetko vďačí hlavne svojej relatívne blízkej vzdialenosti – 17 000 svetelných rokov. Vďaka anonymnému číslu NGC a svojej južnej polohe však nie je príliš pre pozorovateľov na severnej pologuli známa. Jej jasnosť dosahuje 5,4mag, preto ju môžeme ľahko vyhľadať ako hmlistú škvrnku aj voľným okom, prípadne triédrom. Najjasnejšie hviezdy dosahujú 11. hviezdnu veľkosť, takže niektoré z nich môžeme čiastočne na okrajoch rozlíšiť už 100 mm ďalekohľadom.

V 450 mm ďalekohľade pri 130x zväčšení je úplne rozlíšiteľná na nespočetné množstvo hviezd stlačených do veľkej sféry. Centrálna časť je dosť zhustená až k veľmi jasnému a malému jadru. Guľovka silno zanecháva pocit trojrozmerného pohľadu, pretože jadro obsahuje niekoľko pomerne jasných hviezd, ktoré vynikajú nad množstvom slabých hviezd, navyše umiestnených na pozadí nerozlíšiteľnej masy. Mnohé hviezdy 11m a 12m tvoria v hale dlhé reťazce.



