---
name: 
rating: 8
references: 
created_by: 8mag
created_date: 2020-09-23 20:52:28.025254
updated_by: 8mag
updated_date: 2020-09-23 20:52:28.025278
---
![<]($IMG_DIR/dso/NGC2467.jpg)
Otvorená hviezdokopa, v malom ďalekohľade malá, ale pomerne jasná škvrna umiestnená v bohatom hviezdnom poli, ktorej najhustejšia časť tvorí písmeno „Y“. Vo hviezdokope sa nachádza emisná hmlovina pozorovateľná už v 150 mm ďalekohľade. Oveľa nápadnejšia je na svojej západnej strane okolo hviezdy 8,1mag. Plošná jasnosť jej centrálnej časti je dokonca tak veľká, že ju ako malý obláčik môžeme ľahko zazrieť i v triédri 10×50. V ďalekohľade sa bočným pohľadom hmlovina zjavuje predĺžená pozdĺž ramena „Y“.

Vo väčších ďalekohľadoch s priemerom objektívu nad 300 mm vybavených navyše O-III filtrom je hmlovina nápadným oválnym oblakom v bohatom hviezdnom poli. V juhozápadnej časti sa nachádza hviezda 8,1mag a hneď severne od centra hviezda 9,2mag, ktoré hmlovinu v skutočnosti osvetľujú. Hneď severne od hviezdy 9,2mag sa rozprestierá podlhovastá tmavá línia, ktorá oddeluje jasnejšiu časť hmloviny od jej slabšej severnejšej časti. Ďalšia tmavá línia vniká do hmloviny z juhovýchodu skoro až k centru. Priamo v hmlovine napočítame asi 15 ďalších slabších hviezd. Hviezdne pole je bohatšie severne od hmloviny, kde ležia i dve otvorené hviezdokopy Haffner 18 a 19. Ležia však omnoho ďalej a s NGC 2467 a asociáciou OB Puppis vôbec nesúvisia. NGC 2467 je vzdialená 15 000 svetelných rokov.



