---
name: Drak (Draco)
created_by: 8mag
created_date: 2020-09-23 20:52:37.991864
updated_by: 8mag
updated_date: 2020-09-23 20:52:37.991879
---
![<]($IMG_DIR/cons/Dra.png)
Rozsiahle, ale pritom nie najzretelnejšie súhvezdie v oblasti severného svetového pólu, ktoré u nás môžeme na oblohe obdivovať každú jasnú noc, pretože nikdy nezapadá. Pozostáva prevažne zo stredne jasných a slabých hviezd, ktoré tvoria takmer polkružnicu okolo Polárky. Hlava Draka tvorená hviezdami γ (Etamin), β (Alwaid), ξ a ν Draconis je pomerne nápadným hviezdnym obrazcom, od ktorého neďaleko žiari jasná Vega zo súhvezdia Lýry. Telo sa rozprestiera medzi dvomi nebeskými medveďmi. Najjasnejšia hviezda Thuban, polárna hviezda v čase stavieb pyramíd, leží v strede spojnice hviezd Kochab z Malej medvedice a Mizarom z Veľkej medvedice. Drak je ôsmym najväčším súhvezdím a aj napriek tomu, že leží ďalej od Mliečnej cesty, skrýva veľa deep-sky objektov. Väčšinou sú to slabé galaxie, mnohé zaujímavého vzhľadu, ale nájdeme tu i niekoľko pekných dvojhviezd, ktoré sa dajú rozlíšiť triédrom alebo malým ďalekohľadom. NGC 6543 je mimoriadne jasnou planetárnou hmlovinou nazývanom Mačacie oko. Kúsok od nej leží severný pól ekliptiky.

