---
name: 
rating: 8
references: 
created_by: 8mag
created_date: 2020-09-23 20:52:28.685551
updated_by: 8mag
updated_date: 2020-09-23 20:52:28.685576
---
![<]($IMG_DIR/dso/M038.jpg)
Otvorená hviezdokopa (6,4mag) v Mliečnej ceste v okolí niekoľkých pomerne jasných hviezd, 2 a pol stupňa severovýchodne od M36, objavená v roku 1749 Le Gentilom. Je to veľká, nepravidelná a roztrúsená skupina tvorená stovkou hviezd medzi 9–12m. Najjasnejšia hviezda kopy je žltý obor s vizuálnou magnitúdu 7,9 a svietivosťou okolo 900 Sĺnk. Keby sme mohli pozorovať naše Slnko zo vzdialenosti M38 – 4 200 ly, javilo by sa ako objekt 15. magnitúdy. Skutočný priemer hviezdokopy je podobný ako pri M37 – 25 svetelných rokov.

Hviezdokopu dobre uvidíme už triédrom, či tým najmenším ďalekohľadom, ale až od 100 mm priemeru je to úžasný objekt: v zornom poli je M38 veľmi veľkou, bohatou a nepravidelnou skupinou, v ktorej rozlíšime dvadsať hviezd 9m a 50 jasnosti medzi 10–12m. Tvorí ju mnoho dvojhviezd a hviezdnych reťazcov popredkávaných tmavými líniami. Od ďalekohľadu s priemerom objektívu 200 mm rozlíšime všetkých jej sto členov, ktorí tvoria zoskupenie gréckeho písmena „π“. Hviezdokopa dobre vyčnieva z rovnomerne rozmiestneného okolitého hviezdneho pola a vizuálne je to druhý najkrajší objekt v Povozníkovi. Vo väčšom priemere vzhľad už príliš nemení. Okolité hviezdy zvyšujú počet viditeľných stálic na vyše 150, je tam veľa tmavých medzier a hviezdnych reťazcov, z ktorých najnápadnejší leží na severe. Južnejšia časť kopy je o niečo bohatšia a nachádza sa tam nápadná hviezdna prázdnota. Početnosť dvojhviezd a ďalších hviezdnych zoskupení je impozantná.



