---
name: 
rating: 10
references: 
created_by: 8mag
created_date: 2020-09-23 20:52:29.275380
updated_by: 8mag
updated_date: 2020-09-23 20:52:29.275401
---
![<]($IMG_DIR/dso/M044.jpg)
Známa otvorená hviezdokopa v strednej časti súhvezdia, na priamke, ktorú vytvárajú hviezdy Pollux z Blížencov a Regulus so súhvezdia Leva. Starovekí astronómovia ju stotožňovali so senom v jasličkách. Jasné hviezdy po okrajoch δ a γ Cancri boli nazvané „oslíci“. Južný oslík - hviezda Asellus Australis leží na ekliptike, takže ju Slnko vždy raz ročne zakryje. Hviezdy v M44 sú veľmi staré, môžu mať vyše 350 miliónov rokov. Hviezdokopa patrí do nášho vesmírneho okolia, je vzdialená iba 525 svetelných rokov, preto je jej priemer na oblohe úctyhodný, 1,5 stupňa. Sú veľmi staré, predpokladá sa, že vznikli spolu s Hyádami, s ktorými majú spoločný vek, rýchlosť a pohyb. Ako akýsi hviezdny prúd spolu smerujú k bodu na rozhraní Orióna a Jednorožca.

Jasličky obsahujú asi 80 hviezd do 10. hviezdnej veľkosti a až 350 hviezd do 17. magnitúdy. Najjasnejšou je η Cnc, potom nasleduje 11 hviezd do 7. magnitúdy. Pri priaznivých pozorovacích podmienkach hviezdokopu uvidíme voľným okom aj z väčších miest ako hmlistú škvrnu. Niekoľko hviezd (asi 20) nám zobrazí už obyčajný malý hľadáčik. Pretože zaberajú na oblohe plochu jeden a pol stupňa, vhodným prístrojom na ich pozorovanie je triéder, v ktorom rozlíšime i jednotlivé hviezdy.

V ďalekohľade s priemerom objektívu 10 - 15 cm je M44 jasnou a veľkou kopou, môžeme rozoznať 60 hviezd medzi 6. a 12. mag. V 200 mm ďalekohľade sú veľmi jasné, neobyčajne veľké, hviezdy vytvárajú reťazce a blízko centra sa nachádza pekná trojhviezda. V 300 mm ďalekohľade sa naskytne veľkolepý pohľad. Hviezdokopa je mimoriadne jasná, veľká a uvoľnená. Rozlíšime asi 100 hviezd do 12. magnitúdy, ktoré sú usporiadané dvojmo, trojmo alebo v malých skupinách a majú zreteľnú žltú alebo modrobielu farbu.



