---
name: Bodeho galaxia
rating: 10
references: 
created_by: 8mag
created_date: 2020-09-23 20:52:28.965404
updated_by: 8mag
updated_date: 2020-09-23 20:52:28.965427
---
![<]($IMG_DIR/dso/M081.jpg)
Známa špirálová galaxia v severnej časti súhvezdia, ktorá bola s neďalekou gravitačne viazanou M82 objavená v roku 1772 J. E. Bodem. Charles Messier ich pridal do svojho katalógu vo februári 1781. Obidve sú najjasnejšími predstaviteľmi v malej skupine galaxií vo Veľkej medvedici, ktorá zahŕňa zhruba 12 galaxií, nazvanej Skupina galaxií M81. Vzdialenosť do centra tejto kopy je asi 10 miliónov svetelných rokov, čím je po kope galaxií v Sochárovi vzdialenej 8 miliónov svetelných rokov, najbližšou skupinou galaxií k Miestnej skupine. Okrem M82 zahŕňa napríklad NGC 2976 a NGC 3077 – tiež z Veľkej medvedice, NGC 2366 s NGC 2403 zo Žirafy, či NGC 4236 z Draka. Absolútna magnitúda M81 je odhadnutá na –20,8, svietivosť na asi 17 biliónov Sĺnk. Jej skutočný priemer dosahuje 70 000 svetelných rokov. V roku 1993 v nej bola pozorovaná jedna supernova.

Odlišný tvar M81 a M82 je evidentný už v triédri 10×50: M81 je oválna, M82 je viac pretiahnutá. Obe patria k najjasnejším galaxiám na oblohe. M81 je tiež jedným z najvzdialenejších vesmírnych objektov viditeľných ešte aj voľným okom, teda len tak bez ďalekohľadu. Pred týmto náročným pozorovaním má cenu si poznamenať, že galaxia má celkovú jasnosť 6,9mag, jej plošná jasnosť ale bude ešte o niečo slabšia. V dôsledku toho, identifikovanie podobne slabých hviezd bude nevyhnutné na jej správne rozpoznanie. Pri svojom prvom pokuse sa ale vopred pripravte na neúspech. M81 je totiž súčasťou reťazca slabých hviezd, ktorý začína stálicou 24 Ursae Majoris. Aby sme teda nadobudli pevné presvedčenie, že M81 skutočne vidíme a aby sme si boli istý, že sa vyznáme v zmätku slabých hviezd, musíme najskôr niektoré tieto hviezdy po poriadku presne identifikovať. Postupovať systémom pozrieť sa hore a jednoducho povedať: „Áno, ja ju vidím“, nie je správne.

Začneme hviezdou HD 83489 (V = 5,7), jeden a pol stupňa západne od galaxie a budeme pokračovať hviezdou HD 89343 (V = 6,0) na východnom konci reťazca. Medzi nimi by mali byť vidieť (blysnúť sa je lepšie slovo) prinajmenšom tri na hviezdy podobné objekty. Prvý, hneď západne od HD 89343, je stálica HD 87703 (V = 7,1). Ak nie je bez váhania viditeľná zhruba 25% z celkového pozorovacieho času, pravdepodobne je M81 mimo dosahu. Oveľa ťažšie (10% z celkového času) je rozpoznateľná skupinka hviezd tvorená HD 86458 (V = 8,0), HD 86574 (V = 8,2) a HD 86677 (V = 7,9), ktorá vyzerá ako jeden objekt. Vďaka spomenutým trom hviezdam bude jeho celková jasnosť V = 6,8, ale jeho rozloha spôsobuje, že plošná jasnosť bude menšia ako jedna hviezda tej istej magnitúdy, čo robí skupinku ťažšie identifikovateľnou. Tretí objekt, viditeľný na správnom mieste iba 5-10% z celkového času bočným pohľadom, je galaxia M81! Aj keď sa to ľahko hovorí, nemala by vyzerať ako obyčajná hviezda, ale pripomínať skôr sotva viditeľného nestelárneho člena vzdialenej galaktickej kopy vo veľkom ďalekohľade. Jej polohu je vhodné si overiť ešte aj určením ďalšej hviezdy HD 85828 (V = 7,7), nachádzajúcej sa 40´ južne od nej.

