---
name: Prstenec
rating: 10
references: 
created_by: 8mag
created_date: 2020-09-23 20:52:29.356169
updated_by: 8mag
updated_date: 2020-09-23 20:52:29.356190
---
![<]($IMG_DIR/dso/M057.jpg)
Asi najznámejšia a najľahšie pozorovateľná planetárna hmlovina dosahujúca deviatu magnitúdu, ležiaca medzi hviezdami Sheliak a Sulaphat. Tušiť ju môžeme už v triédri ako objekt podobný hviezde, v ďalekohľade s priemerom objektívu 100 mm sa premení na zjavne nezaostrenú hviezdu. Keďže plynový obal tejto hmloviny sa do okolia rozpína rýchlosťou asi 20 km za sekundu, predpokladáme, že vznikla pred 20 000 rokmi. Materská hviezda dosahuje 13,4mag, takže je v teoretickom dosahu 250 mm ďalekohľadu. Vzdialenosť planetárky sa odhaduje na 2 000 až 4 000 svetelných rokov.

Na rozoznanie charakteristického tvaru nám postačí už ďalekohľad s priemerom objektívu okolo 100 mm, v ktorom sa ukáže ako jasný disk s tmavým stredom. Hviezda 12m leží 1´V od centra planetárky. 250 mm ďalekohľad ukáže nádherný, jasný oválny disk obsahujúci tmavý, napriek tomu nie úplne čierny stred. Okraj prsteňa na koncoch je viditeľne slabší. V 350 mm ďalekohľade je skutočne nádherným objektom, jasný oválny dymový prsteň je v strede vyplnený slabou hmlou. Za ideálnych podmienok počas excelentného seeingu v ňom môže byť videná veľmi slabá centrálna hviezda. Pri veľkom zväčšení sa rozhrania prsteňa zjavujú hmlisté a môžu byť zazreté nejaké nepatrné zmeny v plošnej jasnosti.

Myzer: Centrálnu hviezdu som videl na La Palme, ktorá sa môže pochváliť prvotriednym seeingom, nevyhnutným na pozorovanie tohto ťažkého objektu. U nás pozorovania vyzerajú skôr takto: Prstenec bol aj pri 342x zväčšení ostrý, ale zároveň jemný, akoby sa rozplýval v zornom poli (pozornejším pohľadom sa dala tušiť jeho štruktúra a že nie je homogénny). Jeho vnútro nie je tmavé, ale má dymovo šedú farbu. Blízko okraja planetárky leží hviezda dvanástej magnitúdy, ktorá vyzerá ako maličký dobre zaostrený bod a prispieva tak ku kráse celého objektu. Centrálnu hviezdu som nepozoroval, ani raz sa mi nezdalo, že by v strede niečo bliklo. Na druhej strane to môžem chápať aj pozitívne v tom zmysle, že som si tam žiadnu hviezdu umelo nedomýšlal a môžem veriť svojim očiam.



