---
name: Malá medvedica (Ursa Minor)
created_by: 8mag
created_date: 2020-09-23 20:52:37.971594
updated_by: 8mag
updated_date: 2020-09-23 20:52:37.971608
---
Malé súhvezdie severnej oblohy so severným svetovým pólom vzdialeným od Polárky menej než jeden stupeň. V tomto smere sa stráca predĺžená os našej planéty v hlbinách vesmíru a preto hviezdy okolo nebeského pólu zastihneme na jasnej oblohe vždy, pretože sú u nás cirkumpolárne. Samotné súhvezdie Malej medvedice je pomerne nenápadné a tvorí ho najmä obrys skladajúci sa zo siedmich hviezd, často nazývaný Malý voz. Dve hviezdy – Kochab a Pherkad, ktoré tvoria jeho zadné kolesá, sa nazývajú strážcovia pólu. Pretože hviezdy Malého voza majú jasnosť prevažne medzi 2. až 5. magnitúdou a súhvezdie je vždy nad horizontom vo väčšej či menšej výške na severnej pologuli, môže sa využiť ako hrubá pomôcka na zistenie stavu priezračnosti oblohy. Ak nie sú totiž viditeľné hviezdy δ, ε a ζ Ursae Minoris, tak je atmosféra natoľko nepriehľadná, že nemusíme identifikovať ani základný tvar súhvezdia. Ak nie je viditeľná hviezda η UMi (4,9mag), podmienky sú príliš úbohé na seriózne pozorovanie deep-sky objektov. Naopak ak je viditeľná z predmestí, či osvetlených miest, priezračnosť atmosféry je veľmi dobrá. Z vidieka by nemal byť problém zhliadnuť aj hviezdy θ (5,2mag) a 19 UMi (5,5mag) počas každej priemernej noci. V súhvezdí je inak málo zaujímavých objektov. Najdôležitejším z nich je Polárka – Severná hviezda, pre svoju blízkosť k severnému nebeskému pólu.

![<]($IMG_DIR/cons/UMi.png)
![<]($IMG_DIR/cons/UMi_1.jpg)
Na tmavej oblohe sa skúste vydať na cestu k Polárke v podobe 40 stupňov dlhého komplexu fyzicky súvisiacich tmavých hmlovín (tzv. Lingov filament alebo Polaris loop). Musíte ho však začať sledovať už severovýchodne od Denebu, kde sa nachádza veľmi tmavá oblasť Le Gentil 3. Zreteľne sa zarezáva do Mliečnej cesty hneď vedľa od Severnej Ameriky a plynule prechádza do svojho okolia na východe. Komplex sa potom tiahne západne k dvojici hviezd α a β Cephei na samom okraji Mliečnej cesty a rozširuje sa ďalej severne k hviezde γ Cephei, kde už stráca veľa svojho kontrastu kvôli chudobnejšiemu hviezdnemu polu. Opúšťajúc Mliečnu cestu môže byť komplex viditeľný ako tmavý pás v riedkom poli hviezd, kde sa rozdvojuje asi päť stupňov severne od reflexnej hmloviny NGC 7023, v mieste chudobnom na hviezdy veľkosti asi 6 x 4 stupňa. Jedna vetva pokračuje smerom k pólu (v okolí Polárky samej je vizuálne pomerne nedostatok hviezd v polomere 2-3 stupňov), druhá ide v smere bezmennej hviezdy piatej magnitúdy, kde sa vytráca. Áno, skutočne existujú tmavé hmloviny v Malom voze! Tmavý komplex samozrejme nie je vôbec nápadný a vystúpi tým lepšie, čím sú na pozorovacom stanovisku vidieť slabšie hviezdy. Podobná tmavá serpentína sa smerom k Polárke tiahne i z východnej časti Kasiopeje, severne od dvojitej hviezdokopy h/χ Persei. Je ale užšia, rovnejšia a ešte menej nápadná. Pozorovanie tmavých hmlovín je naozaj fascinujúce, zvlášť ak k tomu nepotrebujete žiadny ďalekohľad!

