---
name: 
rating: 8
references: 
created_by: 8mag
created_date: 2020-09-23 20:52:27.777706
updated_by: 8mag
updated_date: 2020-09-23 20:52:27.777735
---
![<]($IMG_DIR/dso/NGC1502.jpg)
Pri hľadaní tejto rozsahom malej otvorenej hviezdokopy je vedúcou stopou nádherná, 2,5 stupňov dlhá „retiazka“ hviezd 8-10m, hneď severozápadne od NGC 1502. Toto zoskupenie je známe ako **Kembleho kaskáda**. Pomenovaná bola podľa Luciena J. Kembleho, kanadského astronóma-amatéra. Najlepšie je viditeľná v triédroch s veľkým zorným polom.

Otvorená hviezdokopa NGC 1502 začína byť zaujímavá pri použití aspoň 100 mm ďalekohľadu, v ktorého zornom poli začína vyčnievať nad okolitým hviezdnym polom. Je jasná (5,7mag), malá, celkom bohatá a pomerne zhustená, umiestnená na ploche pomerne deformovaného trojuholníka. Na jeho južnej strane leží línia hviezd, okolo ktorej sú umiestnení najjasnejší členovia. V jej strede leží aj najjasnejší člen kopy (6,93mag), nádherná dvojhviezda Struve 485. V ďalekohľade s priemerom objektívu 300 mm sa ukáže jasná, pomerne veľká, celkom bohatá a značne zhustená kopa s asi tromi tuctami hviezd 7m a slabšími. Pri 109x zväčšení vyzerajú jednotlivé hviezdy ako kontrastné drobné body na čiernom podklade.

Dominik: 250mm: Pri príležitosti pozorovania NGC 1501 si pozerám aj Kembleho kaskádu, teda líniu asi 20  jasnejších hviezd, ktorá smeruje až k otvorenej hviezdokope NGC 1502, v hľadáčiku dobsona mi pripomína Kembleho kaskáda a hviezdokopa, spolu s pokračovaním napravo od hviezdokopy, hlavu a rohy Kozoroha, kde hlava je hviezdokopa a rohy tvorí naľavo Kembleho kaskáda a napravo ďalšia skupina hviezd, je to pekný útvar, hviezdokopa NGC 1502 je stredne malá hviezdokopa, ktorá má asi 15 jasných hviezd.



