---
name: Fingers nebula
rating: 6
references: 
created_by: 8mag
created_date: 2020-09-23 20:52:23.847147
updated_by: 8mag
updated_date: 2020-09-23 20:52:23.847172
---
![<]($IMG_DIR/dso/Sh2-157.jpg)
Rozsiahla emisná hmlovina v západnej časti Kasiopeje, na hraniciach s Cefeom.

Myzer: Na tento objekt som dostal tip este niekedy v roku 2006 na Cloudynights a odvtedy ho považujem za jeden z najľahšie pozorovateľných z katalógu Sharpless: Ako to už obyčajne býva, u nás som na internete nenašiel žiadnu informáciu o tom, že by ju niekto niekedy vizuálne pozoroval. V Sky Atlase je síce zreteľne zakreslená, ale na identifikovanie podobných objektov býva takýto údaj často nedostatočný. Je potrebné poznať čo najpresnejšiu polohu takéhoto objektu. Preto som si cez google vyhľadal fotku spomínanej hmloviny, upravil ju na verziu čierne na bielom a vytlačil na papier ako mapu, s cielom identifikovať jej polohu a tvar podľa hviezd v zornom poli. Orientačným bodom v oblasti sa stala malá kompaktná otvorená hviezdokopa Melotte 50, ktorá sa nachádza v jej tesnej blízkosti. Po niekoľkých minútach som už presne vedel kam sa pozerám, ale hmlovina stále nikde. Už som si začínal myslieť, že to predsa len nepôjde, nakoniec som sa ale veľmi mýlil! Cez hlavu a okulárový výťah som prehodil čierne tričko, s cielom odstrániť periferné svetlo a zvýšiť tak citlivosť očí. Asi po minúte sa ukázal horný oblúk - žiadny náznak, úzky a kontrastný, so zjasnením a miernym rozšírením v strede. Postupne som registroval aj ďalšie časti. Centrálna oválna oblasť mala charakter rozsiahleho zjasnenia v zornom poli, ktoré sa dalo zreteľne postrehnúť, najmä posúvaním tubusu a porovnaním jasu hmloviny s jasom pozadia oblohy. Dolný z oblúkov bol akoby mierne rozdelený a slabšia z jeho dvoch častí smerovala k otvorenej hviezdokope Melotte 50. Vedľa horného oblúka bola pomerne ľahko pozorovaná ešte jedna samostatná izolovaná oblasť. Obidva oblúky boli roztvorené ako krabie klepetá a medzi nimi sa nachádzala tmavšia oblasť. Používal som k ďalekohľadu Sky-Watcher 254/1200 zväčšenia 63x a 109x (63x bolo vhodnejšie, pretože objekt vyzeral viac ako jeden celok), filtre O-III a UHC oba znamenite pomohli. Od tohto momentu hmlovinu Sharpless 2-157 dokážem nájsť aj obyčajným zametaním.

Dominik: Po dlhom čase som sa opäť dostal k pozorovaniu. Obloha mi poskytla vynikajúce podmienky pofrontálneho vyjasnenia ako začiatok babieho leta. Rozhodol som sa zamerať na Kasiopeju, ktorá sa nachádzala práve pri zenite. Po listovaní v Pocket sky atlase som usúdil, že sa pokúsim o pozorovanie hmloviny Sharpless 2-157. Ako to už býva pamätal som si, že ju pozoroval Myzer a tiež som si spomenul veľmi približne na fotku, teda na jej tvar krabích klepiet, no presné Myzerove poznámky som si vôbec nezapamätal.

Takto nepripravený som sa cez peknú hviezdokopu M52 a hmlovinu Bublina (NGC 7635) dostal k trojuholníku jasných hviezd, pod ktorými mala byť Sharpless 2-157. Za Panoptic24 som nasadil OIII filter a čakal až niečo uvidím. Nevedel som aká veľká má byť ani kde mám čo uvidieť, len som čakal či niečo zbadám. Asi po 20 minútach zúfalého hľadania som konečne začal niečo vidieť. Okolo oka a okuláru som mal čiapku, lebo svetlo z okolia ma veľmi rušilo. Pod najspodnejšou hviezdou trojuholníka hviezd v zornom poli som uvidel oblak. Bol najjasnejší pod tou jasnou hviezdou a postupne som začal vidieť, že je to celý oblúk, ktorý sa tiahne asi cez celé zorné pole, no pod hviezdou je najjasnejší. Na pravom konci oblúk zahýba a nastáva tmavé miesto, z ktorého však vybieha ďalší tmavší spodný oblúk. Tento oblúk má vo svojom strede tmavé miesta až od neho dochádzam k mohutnej jasnej časti, úplne vľavo v zornom poli. Táto časť má neurčitý tvar, ale je pekne rozsiahla. V mieste kde sa spája horný oblúk s touto časťou je pozorovateľný výbežok do hora od mohutného oblaku. Počas pozorovania som videl hmlovinu aj pri hviezdach trojuholníku, no nevedel som, že je to stále Sharpless 2-157. Po pozorovaní som si sadol za počítač a s úžasom pozrel, že som videl presne to čo je na fotke a presne rovnako ako to opísal Myzer. Bez väčšej prípravy to bol rozhodne dobrý tréning oka.



